
Vasutak és műutak flóra homogenizáló hatása Pécsett

A vasutak és műutak szegélyeinek fajgazdagságával, flóra homogenizáló szerepével, a város és vidék közti fajgazdagsági grádiens jellemzőivel újabban egyre több nemzetközi tanulmány foglalkozik. Hazánkban e témában azonban meglehetősen kevés botanikai publikáció jelent meg. Pécs raszterhálós flóratérképezésére és az irodalmi adatokra támaszkodva, a város és szűkebb környezetében található vasút illetve műút hálózat meghatározott szakaszainak florisztikai felmérése alapján vizsgáltuk, hogy
 
1. mennyire gazdagok edényes növényfajokban a 4,5 ill. 1 m szélességben felmért vasút és műút szakaszok?
 
2. A megtalált fajok között milyen mennyiségben fordulnak elő ritka, vörös listás és/vagy védett növények?
 
3. Kimutatható-e florisztikai homogenizáció a vizsgált vonalas létesítmények mentén, s ha igen, akkor a műutak esetében ez összefüggésbe hozható-e az urbán-rurális grádienssel, a ki- és befelé tartó forgalommal vagy a magterjesztési tulajdonságokkal?
A fenti problémákat durvább (~103 m2) és finomabb (4 m2) térléptékben is vizsgáltuk. Kimutattuk, hogy a vasutak és műutak flórája hazai és országos viszonylatban is meglehetősen fajgazdag. A műútak szegélyében több védett és vörös listás faj található, mint a vasúti kavicságyakon. A védett fajok többsége szempontjából a műutak nem tekinthetők zöld folyosónak, eredeti élőhelyeiktől távolodva a szegélyekből eltűnnek. A vasutak durvább, a műutak durvább és finomabb léptékben is jelentős flóraszűrő hatással bírnak. A műút menti finomabb léptékű felmérések alapján a leggyakoribb fajok általában őshonos, ruderális növények. Durvább léptékben a vasutak nem, a műutak a vártnál nagyobb mértékben járulnak hozzá a β-diverzitás távolságfüggő csökkenéséhez. Kimondható, hogy a von der Lippe & Kowarik féle hipotézis Pécs esetében, az általunk választott léptékben, az elvégzett felmérések és elemzések alapján nem igazolható, azaz a műútak mentén a városból kifelé tartó forgalom esetében, a befelé tartó forgalomhoz képest finomabb léptékben nem bizonyítható az erőteljesebb taxonómiai homogenizációs hatás.



